
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 21/2006 pentru modificarea Legii nr. 571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PL.X 468 din 15 mai 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei de
urgenţă a Guvernului nr. 21/2006 pentru modificarea 

Legii nr. 571/2003 privind Codul fiscal
Cu adresa nr. PL.X 468 din 15 mai 2006, Biroul Permanent conform art.95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 21/2006 pentru modificarea Legii nr. 571/2003 privind Codul fiscal.
La întocmirea raportului s-au avut în vedere avizele Consiliului Legislativ şi Comisiei pentru administraţie publică, amenajarea teritoriului şi echilibru ecologic.
Prezentul proiect de Lege are ca obiect de reglementare  aprobarea Ordonanţei de urgenţă a Guvernului nr. 21/2006 pentru modificarea Legii nr. 571/2003 privind Codul fiscal, cu modificările şi completările ulterioare. Prin prezentul act normativ destinaţia bugetară a impozitului pe terenul din extravilanul localităţilor se schimbă începând cu anul fiscal 2006 de la bugetul de stat, la bugetele locale ale unităţilor administrativ-teritoriale pe raza cărora se află terenul.
Autorităţile publice locale şi-au creat baze de date pe zone fiscale şi pe categorii de folosinţă, ceea ce le permite stabilirea imediată a impozitului pe terenul din extravilanul localităţii iar măsura propusă prin acest act normativ realizează un surplus de resurse financiare necesar pentru o bună funcţionare a autorităţilor administrative publice locale.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor, republicat domnul Doică Cătălin – secretar de stat la Ministerul Finanţelor Publice.
La lucrările comisiei au participat 20 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 4 mai 2006.

Proiectul de lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor.
In urma dezbaterii proiectului de Lege privind aprobarea Ordonanţei de urgenţă a Guvernului nr. 21/2006 pentru modificarea Legii nr. 571/2003 privind Codul fiscal, în şedinţa din data de 30 mai 2006 , comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


              Expert parlamentar:

Ene Giorgiana
1
2

